stanford-oval/wikipedia huggingface dataset:
Master of Magic

| Master of Magic |
| --- | --- |

Kehittäjä:  Simtex
Julkaisija:  MicroProse
Jakelija:  GOG.com ja Steam
Suunnittelija:  Steve Barcia
Säveltäjä:  George Sanger
Julkaistu:  1994
Lajityyppi:  strategia
Pelimuoto:  yksinpeli
Ikäluokitus:  USK 6 
Alusta:  MS-DOS, NEC PC-9801
Jakelumuoto:  CD, levyke
Lisää peliartikkeleitaVideopelien teemasivulla
Infobox OK  : 
Master of Magic (MoM) on vuoropohjainen fantasiastrategiapeli. Pelin kehitti Steve Barcian luotsaama Simtex, jonka käsialaa olivat myös kaksi ensimmäistä Master of Orion -peliä.
Pelissä on monia samanlaisuuksia alkuperäisen Civilizationin kanssa, vaikkakin se käsittelee maailmaa, jossa taikuus on arkipäivää. Pelissä on kaksi toisiinsa yhdistynyttä maailmaa, valoisa maa ja tummasävytteinen Myrror.
Uudelleenpelattavuudeltaan peli on omaa luokkaansa, kuten myös pahoista peliin jääneistä ohjelmointivirheistä. Huolimatta tästä, fanit eivät hyläneet peliä. Peli oli omiaan näyttäessään tietä tuleville vuoropohjaisille fantasiastrategiapeleille. Huhut jatko-osasta elävät yhä.
MoM liittyy vain löyhästi Simtexin Master of Orion -pelisarjaan. Master of Orionin muurahaismainen Klackon-rotu on yksi valittavista vaihtoehdoista ja pelin esittelemä idea kehittyvistä sankareista löysi tiensä Master of Orion II:een.
Aiheesta muualla

Master of Magic MobyGamesissa (englanniksi)
Margaret Beckett

Margaret Beckett
Margaret Mary Beckett (o.s. Jackson, 15. tammikuuta 1943, Ashton-under-Lyne, Manchester), brittipoliitikko (Työväenpuolue), oli Britannian ulkoministeri toukokuusta 2006 kesäkuuhun 2007, ja sitä ennen kauppa- ja teollisuusministeri 1997 alkaen, alahuoneen johtaja 1998 alkaen ja ympäristöministeri 2001–2006.
Elämäkerta

Beckettin isä oli puuseppä ja hänen äitinsä Irlannin katolilaisia. Hänen sisarensa on nunna. Beckett on koulutukseltaan insinööri. Hän erikoistui metallurgiaan, opiskeli University of Manchester Institute of Science and Technologyssa ja oli harjoittelijana AEI Manchesterilla, jossa liittyi ammattiliittoon, ja työskenteli yliopistossa. Vuonna 1970 hän meni työskentelemään Työväenpuolueeseen teollisuuspolitiikan tutkijaksi. Hän pyrki parlamenttiin Lincolnista jo helmikuun 1974 vaaleissa, mutta hävisi ja pääsi parlamenttiin vasta lokakuun 1974 uusissa vaaleissa.
Harold Wilson antoi hänelle tehtävän whippinä 1975. Vuonna 1979 hän menetti parlamenttipaikkansa ja meni Granada Televisionille tutkijaksi. Hän meni samana vuonna naimisiin paikallisen puoluejohtajan Lionel Beckettin kanssa. Vuonna 1980 Beckett pääsi Työväenpuolueen kansalliseen toimeenpanevaan komiteaan. Hän tuki vasemmistolaista Tony Bennia Työväenpuolueen varajohtajaksi 1981.
Beckett valittiin niukasti uudelleen parlamenttiin Derbyn eteläisestä vaalipiiristä 1983. Hän piti varjohallituksen sosiaaliministerin ja myöhemmin valtio­varain­ministeriön valtiosihteerin paikkoja. Vuonna 1992 Beckett valittiin Työväenpuolueen varajohtajaksi John Smithin ollessa puheenjohtajana. Toukokuusta heinäkuuhun 1994 hän oli puolueen johtaja Smithin yllättävän kuoleman jälkeen. Puheenjohtajan vaalissa hän jäi kolmanneksi Tony Blairin ja John Prescottin jälkeen.
Beckett oli jälleen varjohallituksen terveysministerinä 1994–1995 ja kauppa- ja teollisuusministeriksi 1995–1997.
Kun Työväenpuolue pääsi hallitukseen toukokuussa 1997, Beckett nimitettiin kaupan lautakunnan johtoon ja kauppa- ja teollisuusministeriksi. Heinäkuussa 1998 hänestä tuli kuningattaren valtaneuvoston puheenjohtaja (President of the Privy Council) ja alahuoneen johtaja (Leader of the House of Commons). Vuoden 2001 vaalien jälkeen hänet nimitettiin ympäristö-, elintarvike- ja maaseudun asioiden ministeriksi. Beckett pitää tärkeimpänä saavutuksenaan Venäjän saamista allekirjoittamaan Kioton sopimus ja sen täytäntöönpanoa.
Vuoden 2006 Blairin uudistaessa hallitusta paikallisvaalien jälkeen Beckettistä tuli ulkoministeri Jack Strawin tilalle.
Fasil Ghebbi

Fasil Ghebbi
Fasil Ghebbi on vanha linnoituskaupunki nykyisen Gondarin kaupungin alueella Etiopiassa. Se rakennettiin 1500- ja 1600-lukujen aikana Etiopian hallitsijan sadekauden asuinpaikaksi. Fasil Ghebbi kuuluu nykyään Unescon maailmanperintöluetteloon.
Kaupunki sijaitsee 2 208 metrin korkeudessa ja sitä ympäröi 900 metriä pikä muuri. Siellä sijaitsee palatseja, kirkkoja, luostareita ja useita julkisia sekä yksityisiä rakennuksia. Kaupungin arkkitehtuuri on sekoitus hindu-, arabi- ja jesuuittojen tuomaa barokkivaikutusta.
Marco Mordente

| Marco Mordente |
| --- | --- |

Henkilötiedot
Koko nimi:  Marco Mordente
Syntynyt: 7. tammikuuta 1979 (ikä 45) Teramo, Italia
Kansalaisuus:   Italia
Koripalloilija
Pituus:  190 cm
Paino:  85 kg
Nyk. joukkue:   Olimpia Milano
Sarja:  Lega Basket Serie A Euroliiga
Pelaajaura
Seurajoukkueet
1996–1999 1999–2000 2000 2000–2001 2001–2002 2002–2003 2003 2003–2005 2005–2008 2008–:   Olimpia Milano  Virtus Ragusa  Olimpia Milano  Pallacanestro Reggiana  Olimpia Milano  Pallacanestro Reggiana  Mens Sana Basket  Pallacanestro Reggiana  Benetton Treviso  Olimpia Milano
Maajoukkueet
2004–:   Italia
Aiheesta muualla
FIBA
Marco Mordente (s. 7. tammikuuta 1979, Teramo) on italialainen koripalloilija. Hänen nykyinen seurajoukkue on Olimpia Milano.
Aiheesta muualla

Euroliigan pelaajaprofiili (englanniksi)
Lega Basketin pelaajaprofiili (Arkistoitu – Internet Archive) (italiaksi)
Etnia

Etnia ry on suomalainen yhdistys, joka perustettiin vuonna 1989. Järjestön alkuperäinen nimi oli Uhanalaisten kansojen ja kulttuurien puolesta - Fjärde världen ry, joka muutettiin Etnia ry:ksi vuonna 2004.
Etnia ry on kansalaisjärjestö, joka ajaa alkuperäiskansojen oikeuksia ja pyrkii edesauttamaan kansojen mahdollisuuksia harjoittaa omaa kulttuuriaan ja säilyttää perinteiset asuinsijansa. Yhdistys tiedottaa alkuperäiskansojen tilanteesta maailmalla. Yhdistys tekee työtä alkuperäiskansojen ja niiden kulttuurien säilyttämiseksi sekä suojelemiseksi.
Yhdistys on tavoittanut ihmisiä erilaisten kulttuuritapahtumien kautta. Sen pääasialliset tiedotuskanavat ovat olleet Ensimmäiset kansat -lehti ja Etnia-filmifestivaali. Ensimmäiset kansat -lehti ilmestyi neljä kertaa vuodessa. Lehdessä käsiteltiin alkuperäiskansojen kulttuuria, heidän historiaansa ja nykytilannettaan. Etnia-filmifestivaali järjestettiin alun perin pienimuotoisena videofestivaalina vuonna 2000. Vuodesta 2002 festivaali kulki aluksi eri maanosien nimillä, koska festivaalin alkuperäiskansateemojen vuoksi käsiteltiin vuosittain yhden maantieteellisen alueen tilannetta, joko Aasiaa, Afrikkaa tai Latinalaista Amerikkaa. Festivaali oli alun perin ilmainen. Vuonna 2005 festivaali saavutti suuren suosion ja yli 3000 kävijän rajan. Festivaalista tuli myöhemmin maksullinen.
Etnia-filmifestivaalin yhteydessä järjestettiin Turussa keskustelutilaisuuksia ja musiikillisia iltamia. Keskustelutilaisuuksiin osallistuivat suomalaiset ja ulkomaalaiset elokuvaohjaajat sekä dokumentaristit, joilla oli kokemusta alkuperäiskansojen parissa työskentelystä. Kotimaisista ohjaajista keskusteluihin osallistuivat mm. Jouko Aaltonen, Arto Halonen ja Markku Lehmuskallio. Ulkomaisista ohjaajista keskusteluihin osallistuivat mm. iranilainen Bahman Ghobadi ja burkinalainen Dani Kouyaté. Heidän lisäkseen keskusteluihin osallistui usein joku alkuperäiskansan edustaja, kuten bolivialainen viljelijä Humberto Claros tai botswanalainen san-kansan edustaja Moronga Tanago. Musiikkitapahtumissa esiintyivät mm. Ruotsissa asuva kongolainen Marius Billy (Gobenson) ja Turussa asuva kuubalainen Carlos d'l Puerto yhtyeineen.
Vuonna 2006 Etnia ry. oli mukana Euroopan ja Aasian maiden kansalaisjärjestöjen tapaamisessa, AEPF:ssä.
Yhdistys oli vuoteen 2013 aktiivisesti mukana erilaisissa tilaisuuksissa. Sen toimintaan liittyivät erilaiset tiedotuskiertueet esimerkiksi alkuperäiskansojen elinalueilla tapahtuvasta öljynporauksesta ja uraanin louhinnasta. Näiden tilaisuuksien lisäksi yhdistys osallistui kehitysyhteistyöprojekteihin Intiassa ja Ugandassa. Intiassa tehty työ käsitteli Intian adivasien maaoikeuksia ja Ugandassa yhdistys tuki Kampalassa toimivaa naistenradioasemaa, Mama FM:ää (yhteistyössä Turussa toimivan Radio Robin Hoodin kanssa), joka pyrkii vahvistamaan naisten asemaa Ugandassa.
From Yesterday

| ”From Yesterday” 30 Seconds to Mars |
| --- | --- | --- |

Singlen tiedot
 Albumilta: A Beautiful Lie
 Julkaistu: huhtikuu 2006
 Tuottaja(t): Josh Abraham
 Tyylilaji: rock
 Kesto: 04.08
 Levy-yhtiö: Virgin Records
30 Seconds to Marsin muut singlet
| ”The Kill” 2006 | ”From Yesterday” 2006 | ”A Beautiful Lie” 2008 |
From Yesterday on 30 Seconds to Mars -yhtyeen vuonna 2006 julkaistu single, josta on tehty myös musiikkivideo. Kappaleen on säveltänyt ja sanoittanut yhtyeen solisti Jared Leto. Hän on lisäksi ohjannut kappaleen musiikkivideon, joka on ainoa yhdysvaltalainen Kiinan kielletyssä kaupungissa kuvattu video.
Master of Business Administration

Master of Business Administration (MBA) on liiketoimintajohtamisen maisteritutkinto.
Suomessa käsite yhdistetään joskus tradenomin (ylempi amk) -tutkintoon, joka on Suomessa opetusministeriön valvonnassa oleva maisteritason tutkinto, ylempi korkeakoulututkinto. Tutkinto-opiskelijaksi haetaan ammattikorkeakoulun hakumenettelyn tapaan.
Kansainvälisissä yhteyksissä MBA  (Master of Business Administration) ja EMBA (Executive MBA) ovat täydennyskoulutusohjelmia, joiden suorittajilta edellytetään soveltuvaa pohjakoulutusta sekä pitkähköä työkokemusta. MBA on tyypillisimmin täysipäiväinen ja EMBA on työn ohessa suoritettava koulutusohjelma. Suomalaiset MBA-ohjelmat eivät ole opetusministeriön hyväksymiä tutkintoja, mutta monet kansainväliset korkeakoulutasoiset MBA-tutkinnot voidaan rinnastaa suomalaisiin kaupallisen alan korkeakoulututkintoihin. Tutkinnon tunnustamisella on merkitystä julkisen sektorin virkoja ja tehtäviä haettaessa, päätöksen tunnustamisesta tekee Opetushallitus.
MBA ja EMBA eivät ole Suomessa osa virallista tutkintojärjestelmää. Ohjelmien sisältö ei ole varsinaisten yliopistotutkintojen tai ylempien ammattikorkeakoulututkintojen tapaan opetusministeriön valvonnassa. Ohjelmien taso vaihtelee huomattavasti ja niiden keskinäinen vertailu on vaikeaa. Arvostetuimpien ohjelmien laadun takeena on niille myönnetyt, kansainvälisten ja riippumattomien arvioijien myöntämät akkreditoinnit. Suomalaisille MBA-ohjelmille myönnettyjä kansainvälisiä akkreditointeja ovat muun muassa Association to Advance Collegiate Schools of Business (AACSB), Association of MBAs (AMBA) sekä European Quality Improvement System (EQUIS). Vain kahdella Suomessa tutkintoja järjestävällä koululla on näistä koostuva kolmoisakkreditointi.
Suomessa MBA-ohjelmia toteuttavat yliopistoista muun muassa Aalto-yliopiston Aalto University Executive Education, Hanken, englantilainen Henley Business School, niin ikään englantilainen Northamptonin yliopisto yhdessä HELBUSin kanssa, Jyväskylän yliopiston Avance-johtamiskoulutus, Oulun yliopiston Executive Education, Tampereen yliopiston ja Tampereen teknillisen yliopiston yhteistyössä toteuttama Executive MBA Tampere, Turun kauppakorkeakoulu ja Itä-Suomen yliopiston koulutus- ja kehittämispalvelu Aducate. Myös useat ammattikorkeakoulut toteuttavat MBA-ohjelmia yhteistyössä ulkomaisten korkeakoulujen kanssa. MBA- ja eMBA-ohjelmat ovat suorittajalle usein maksullisia.
Mini-MBA (mMBA) on termi ja sertifikaatti pienemmälle koulutukselle, joka vaatii alle 100 opintoviikkoa ja jossa keskitytään tiettyihin osa-alueisiin ja perustuu henkilön omiin tavoitteisiin kehittyä. Nimike ei ole tutkinto, koska sitä ei ole virallisesti akreditoitu, vaikka se sisältää MBA-koulutusohjelman sekä tutkinnon materiaalin. Koulutusta annetaan yliopistoissa ja vastaavissa laitoksissa.[lähde? ]
Mini-MBA-koulutusta tarjotaan suurimmissa yliopistoissa Yhdysvalloissa esimerkiksi Florida Institute of Technology, University at Buffalo, Rutgersin yliopisto ja Harvard Business School. Tanskassa koulutusta antaa Business Kolding Institute ja Suomessa Probana Business School.
Eri MBA-ohjelmat

(Full-Time) MBA – tavallisesti tapahduttava kahden lukuvuoden (eli noin 18 kuukauden ajan aikaa).
Accelerated MBA – yleensä tiivistetty vuoteen. Yleensä vähemmän ”hukka-aikaa” ohjelman aikana.
Part-Time MBA – käydään arki-iltaisin, normaalin työajan jälkeen tai viikonloppuisin. Osa-aikainen ohjelma kestää yleensä vähintään kolme vuotta.
Evening (Second Shift) MBA
Modular MBA
Executive MBA (EMBA tai eMBA) – Työn ohessa käytävä johtajille tarkoitettu, usein 10 vuoden työkokemus.
Full-time executive MBA
Mini-MBA (mMBA tai mini-MBA) – Mini-MBA-ohjelma tutkii keskeisiä alueita johtamisen, kuten strategian, organisaation, johdon ja markkinoiden ymmärtämistä. Noin 100 opintotuntia
MBA dual degree – yhdistää MBA:n muiden opintojen kanssa.
Distance learning MBA
Blended learning
Madridin lähettiläs

| Madridin lähettiläs> Confidential Agent |
| --- | --- |

Ohjaaja:  Herman Shumlin
Käsikirjoittaja:  Robert Buckner Graham Greene (perustui tämän romaaniin)
Tuottaja:  Jack L. Warner Robert Buckner
Säveltäjä:  Franz Waxman
Kuvaaja:  James Wong Howe
Leikkaaja:  George Amy
Pääosat:  Charles Boyer Lauren Bacall
Valmistustiedot
Valmistusmaa:   Yhdysvallat
Tuotantoyhtiö:  Warner Brothers
Levittäjä:  Warner Bros.
Ensi-ilta:  1945
Kesto:  118 min
Alkuperäiskieli:  englanti
Aiheesta muualla
IMDb 
Elonet
AllMovie
Infobox OKNimi-testi OK: 
Madridin lähettiläs (Confidential Agent) on Herman Shumlinin ohjaama jännityselokuva vuodelta 1945. Se kertoo Espanjan sisällissodan salaisesta agentista, joka matkustaa Englantiin ja joutuu fasistien salajuonen kohteeksi, sekä salaperäisestä englantilaisesta naisesta. Madridin lähettiläs hyödyntää film noir -genren tyylikeinoja. Elokuvan maailmanensi-ilta oli New Yorkissa 2. lokakuuta 1945 ja Suomen ensi-ilta 23. elokuuta 1946.
Ilmestyessään Madridin lähettiläs sai kriitikoilta varauksellisen vastaanoton, mutta myöhemmin se on noussut film noir -elokuvan kulttiklassikoksi.
Juoni

Espanjalainen lojalisti, entinen konserttimuusikko Denard, saapuu Lontooseen solmimaan salaista liikesopimusta paikallisten fasistien kanssa. Hänen todelliset tarkoitusperänsä ovat kuitenkin poliittiset ja antisemitismin vastaiset. Humaltumista rakastava mutta neuvokas englannitar Rose Cullen liittyy hänen aisaparikseen aluksi epäselvistä syistä. Pian fasistit oivaltavat, mitkä Denardin päämäärät ovat, ja kääntyvät häntä vastaan. Yön varjoissa Rose ja Denard joutuvat ajojahdin kohteiksi.
Näyttelijät

| 0 | 1 | 2 |
| --- | --- | --- |
|  Lauren Bacall  | … |  Rose Cullen   |
|  Charles Boyer  | … |  Denard   |
|  Victor Francen  | … |  Licata   |
|  Wanda Hendrix  | … |   Else   |
|  Peter Lorre  | … |  Contreras   |
|  Katina Paxinou  | … |  Mrs. Melendez  |
Tausta

Warner Brothers -tuotantoyhtiön toimitusjohtaja Jack L. Warner valitsi Graham Greenen romaanin elokuvattavaksi etupäässä Lauren Bacallia silmällä pitäen. Bacallista oli edellisenä vuonna tullut yhtiön suurimpia tähtiä elokuvan Kirjava satama ansiosta. Hänen vastanäyttelijäkseen Warner palkkasi yhden pitkäaikaisimmista vetonauloistaan, ranskalaista alkuperää olevan Charles Boyerin.
Bacallin suoritus arvoituksellisena brittiseireeninä ei kuitenkaan vakuuttanut kaikkia kriitikoita, ja varsinkin hänen newyorkilainen aksettinsa herätti hilpeyttä englantilaisen naisen roolissa. Filmistä tuli Bacallin uralla koetinkivi, mutta seuraavana vuonna valmistunut Syvä uni nosti hänet jälleen suosion aallonharjalle. Myöhemmin Madridin lähettiläs on noussut arvoon yhtenä niistä elokuvista, joihin Bacallin asema film noirin ikonina perustuu.
Ohjaaja Herman Shumlin oli taustaltaan teatteriohjaaja. Madridin lähettiläs oli hänen toinen ja viimeinen elokuvansa. Bacall muisteli myöhemmin, ettei saanut Shumlinilta kunnollista henkilöohjausta, vaan jäi roolinsa kanssa yksin.
Sivuosissa näyttelee useita Warner Brothers -jännityselokuvien vakionäyttelijöitä, muun muassa Peter Lorre ja Katina Paxinou.
Aiheesta muualla

Madridin lähettiläs Internet Movie Databasessa (englanniksi)
Etnen kirkko

| Etnen kirkko Etne kyrkje |
| --- | --- |
 Kirkko vuonna 2018.
Sijainti:  Etne, Norja
Kirkkokunta:  Norjan kirkko
Hiippakunta:  Bjørgvinin hiippakunta
Rakentamisvuosi:  2013
Materiaali:  kivi
Istumapaikkoja:  330
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Etnen kirkko (norj. Etne kyrkje) on Etnen kunnassa Vestlandin läänissä Norjassa sijaitseva kivinen pitkäkirkko vuodelta 2013.
Aiheesta muualla

Kuvia tai muita tiedostoja aiheesta Etnen kirkko Wikimedia Commonsissa
Etne (taajama)

| Etne |
| --- | --- |
 Kauppakeskus Etnessä.
 Etne
 Koordinaatit: 59°40′00″N, 5°56′00″E 
Valtio:  Norja
Lääni:  Vestland
Kunta:  Etne
Pinta-ala:  
 – Maa:  1,4 km²
Väkiluku (2022):  1 315
 – Väestötiheys:  939,3 as./km²
Infobox OKVirheellinen NIMI-arvo: 
Etne tai Etnesjøen on taajama Etnen kunnassa Vestlandin läänissä Norjassa ja kuntansa hallinnollinen keskus. Taajaman pinta-ala on 1,4 neliökilometriä ja asukasluku 1 315 vuonna 2022.
Aiheesta muualla

Kuvia tai muita tiedostoja aiheesta Etne (taajama) Wikimedia Commonsissa
Master of None

| Master of None |
| --- | --- |

Tyyli:  komedia
Kestoaika:  30 minuuttia
Luoja(t):   Aziz Ansari  Alan Yang 
Pääosissa:   Aziz Ansari  Noël Wells  Eric Wareheim  Kelvin Yu  Lena Waithe 
Alkuperämaa:  Yhdysvallat
Alkuperäiskieli:  englanti
Verkko:  Netflix
Esitetty:  6. marraskuuta 2015 –  jatkuu edelleen
Tuotantokausia:  3
Jaksoja:  25
Aiheesta muualla
Virallinen sivusto
IMDb 
Master of None on yhdysvaltalainen komediasarja, jonka ovat luoneet Aziz Ansari ja Alan Yang. Sarjan ensimmäinen tuotantokausi julkaistiin Netflix-palvelussa 6. marraskuuta 2015. Sarja kertoo Ansarin näyttelemän Devin ja tämän ystävien elämästä New Yorkissa. Ansarin oikeat vanhemmat näyttelevät sarjan toisessa jaksossa, ja hänen veljensä osallistui viidennen jakson käsikirjoittamiseen.
Sarjasta tilattiin helmikuussa 2016 toinen tuotantokausi, joka julkaistiin toukokuussa 2017.
Näyttelijät

| 0 | 1 | 2 |
| --- | --- | --- |
|  Aziz Ansari   | … |  Dev Shah   |
|  Noël Wells   | … |  Rachel   |
|  Eric Wareheim   | … |  Arnold Baumheiser   |
|  Kelvin Yu   | … |  Brian Cheng   |
|  Lena Waithe   | … |  Denise   |
|  Alessandra Mastronardi  | … |  Francesca   |
Sarja on saanut lukuisia palkintoja ja ollut ehdolla niihin, muun muassa kolme Emmyä ja Golden Globe -palkinnon.
Maksukortti

Maksukortti on kortti, jolla voidaan maksaa tuotteista tai palveluista ilman käteistä rahaa. Maksukortteja voidaan käyttää yleisesti tuotteiden ja palveluiden maksamiseen tai rajoitetummin esimerkiksi matkakorttina.
Maksukorttien tyypit

Luottokortti on maksukortti, jolla asiakas saa maksuaikaa. Maksut laskutetaan asiakkaalta jälkikäteen sovitun ajan kuluttua.
Pankkikortti on maksukortti, jolla tehdyt maksut veloitetaan asiakkaan pankkitililtä heti tai lähiaikoina. Pankkitilillä on oltava riittävästi katetta maksuja varten.
Ladattavalle maksukortille (prepaid-kortti) raha siirretään etukäteen myöhempää käyttöä varten. Kortti voi olla joko ennakkoon ladattava kortti, jolle ei jälkikäteen voi siirtää lisää rahaa, tai uudelleenladattava kortti.
Maksukorttien tekniikka

Ensimmäiset 1950-luvun Diners Club -luottokortit olivat kartonkia. Niillä oli tunnisteena asiakkaan allekirjoitus. Hiukan myöhemmin lisättiin luottokortin numero. Kartonkiset kortit eivät osoittautuneet kovin kestäviksi ja kun korttitiedot kopioitiin ostoskuiteille käsin, syntyi virheitä. Kartonkikortit korvattiinkin pian muovisilla. Ensimmäiset muoviluottokortit olivat 1958 julkaistu BankAmericard (Visan edeltäjä) ja American Express 1959.
Nykyisin maksukortit ovat tavallisesti 85,60 mm × 53,98 mm kokoisia muovikortteja. Kortin paksuus on 0,76 mm. Korttien muotoa säätelee standardi ISO/IEC 7810.
Korttitiedot alettiin painaa muovikorteille kohokirjoituksella. Tiedot käsittävät tavallisesti kortin numeron, kortinhaltijan nimen ja eräitä muita tietoja. Näitä tietoja käytetään maksettaessa leimauslaitteella eli ns. höylällä. Kohokirjoituksen tiedot siirretään maksukuitille asettamalla kortti höylään ja painamalla tiedot kuittiin. Suomessa yleisten Visa- ja Mastercard-korttien höyläys päättyi vuoden 2007 lopussa.
Luotto- ja pankkikorttien takana on nykyisin yleensä magneettiraita. Se otettiin koekäyttöön vuonna 1970. Raita yleistyi kuitenkin vasta vuosia myöhemmin.
Maksukortit ovat nykyisin usein sirukortteja. Sirukortilla on prosessorisiru, joka sisältää turvaprosessorin ja sen muistin. Sirukortti voi olla kontaktikortti, jonka käyttö vaatii kortin syöttämisen lukulaitteeseen. Sirukortti voi olla myös etäluettava. Etäluku tapahtuu radiosignaalin avulla, jolloin riittää kortin vieminen kortinlukijan läheisyyteen.
Suomen ensimmäinen sirumaksukortti oli vuonna 1987 käyttöön otettu Otakortti. 1990-luvun alussa otettiin siru käyttöön puhelukorteissa sekä 1993 Avant-kortissa. Luottokorteissa siru tuli käyttöön 2000-luvun alussa.
Korttinumero

Maksukortin numero on tavallisesti painettu kortin etupuolelle joko värillä tai kohokirjaimin. Yhdistelmäkortilla voi olla useampiakin numeroita kuten esimerkiksi korttiin liitetyn kanta-asiakastilin numero. Lisänumerot voivat näkyä kortin etu- tai kääntöpuolella.
Korttinumeron rakenne on määritelty standardissa ISO/IEC 7812-1:2006. Korttinumerossa on korkeintaan 19 numeroa ja se on seuraavaa muotoa:
MIIIII XXX... T
Ensimmäiset kuusi numeroa (MIIIII) ovat kortin myöntäjän tunnus (engl. issuer identification number, IIN). Kortin myöntäjää seuraa vaihtuvan mittainen asiakaskohtainen tilinumero (XXX...). Sen pituus on enintään 12 numeroa. Viimeinen numero on tarkistusmerkki (T).
Korttinumeron ensimmäinen numero (M, engl. major industry identifier, MII) kertoo kortin myöntäjän toimialan seuraavan taulukon mukaisesti. Korttia voidaan kuitenkin käyttää myös numeron osoittaman toimialan ulkopuolella.
| M | Kortin myöntäjän toimiala | Numeroalueita | Numeron pituus |
| --- | --- | --- | --- |
| 0 | Varattu standardia ISO/TC 68 ja mahd. muita aloja varten | 00 Varattu ISO/TC 68, ei kortin myöntäjille |  |
| 1 | Lentoyhtiöt |  |  |
| 2 | Lentoyhtiöt ja mahd. muut alat |  |  |
| 3 | Matkailu, viihde ja pankki/rahoitus | 300–305, 3095, 36, 38, 39 Diners Club | 14 |
| 3 | Matkailu, viihde ja pankki/rahoitus | 34, 37 American Express | 15 |
| 3 | Matkailu, viihde ja pankki/rahoitus | 3528, 3529, 353–358 JCB |  |
| 4 | Pankki ja rahoitus | 4 Visa | 13, 16 |
| 5 | Pankki ja rahoitus | 51–55 Mastercard | 16 |
| 6 | Kauppa ja pankki/rahoitus | 6011, 644–649, 65 Discover | 16 |
| 7 | Öljyala ja mahd. muut alat |  |  |
| 8 | Terveydenhoito, televiestintä ja mahd. muut alat | 80ccc Terveydenhoito |  |
| 8 | Terveydenhoito, televiestintä ja mahd. muut alat | 89 Televiestintä |  |
| 9 | Varattu kansallisia standardointijärjestöjä varten | 9ccc |  |
Numerosarjoissa 80ccc ja 9ccc tarkoittaa ccc kolminumeroista maatunnusta standardin ISO 3166-1 mukaisesti.
Numerointi ei ole kiinteä, vaan numeroalueita voidaan hakemuksesta antaa uusille kortin myöntäjille.
Korttinumero esitetään usein neljän numeron ryhmissä, mutta muunkinlaisia ryhmittelyjä esiintyy.
Korttimaksamisen sääntely ja turvallisuus

Korttimaksamista koskee eri instanssien sääntely. Sääntelijöinä ovat esimerkiksi korttijärjestöt (mm. Visa, Mastercard) ja Suomessa Finanssivalvonta. Sääntely koskee maksamisen teknistä toteuttamista sekä korttitiedon käsittelyä.
Turvallisen korttimaksamisen uhkina pidetään esimerkiksi erilaisia huijausyrityksiä, varkauksia, roskapostia, korttien kopiointia, korttitietojen kalastelua (verkkourkinta), tietomurtoja sekä tietokoneviruksia. Näillä keinoilla rikolliset pyrkimät saamaan käyttöönsä kortin tai kortin ja sen tunnusluvun PIN tai verkkokauppaostoksiin tarvittavat korttitiedot.[lähde? ] Rikollisten tavoitteena on saada rahaa tai helposti rahaksi muunnettavia hyödykkeitä.
PCI DSS -standardi (Payment Card Industry Data Security Standard) luo turvaa korttimaksamiseen ja määrittelee korttimaksamisen turvallisuuden teknisten vaatimusten minimitason. Standardia hallinnoi kansainvälinen ja riippumaton toimielin PCI Security Standards Council.
Aiheesta muualla

Kuvia tai muita tiedostoja aiheesta Maksukortti Wikimedia Commonsissa